b'\n_START_ARTICLE_\nLenko korta\n_START_PARAGRAPH_\nLenko korta (lenk. Karta Polaka) \xe2\x80\x93 asmens dokumentas, patvirtinantis lenk\xc5\xb3 kilm\xc4\x99 ir suteikiantis lengvat\xc5\xb3 lenkams, gyvenantiems ne Lenkijoje. Dokumentas patvirtintas Lenkijos Respublikos Seime 2007 m. rugs\xc4\x97jo 7 d._NEWLINE_Teis\xc4\x97, i\xc5\xa1imties tvarka gauti Lenko kort\xc4\x85 suteikiama i\xc5\xa1vardint\xc5\xb3 valstybi\xc5\xb3 asmenims, neturintiems Lenkijos pilietyb\xc4\x97s arba leidimo gyventi Lenkijos Respublikos teritorijoje, Arm\xc4\x97nijos, Azerbaid\xc5\xbeano, Baltarusijos, Estijos, Gruzijos, Kazachstano, Kirgizijos, Lietuvos, Latvijos, Moldavijos, Rusijos Federacijos, Tad\xc5\xbeikistano, Turkmenijos, Ukrainos ir Uzbekistano._NEWLINE_Taip pat Lenko korta gali b\xc5\xabti i\xc5\xa1duota asmenims, kuri\xc5\xb3 lenki\xc5\xa1ka kilm\xc4\x97 buvo patvirtinta pagal 2000 met\xc5\xb3 lapkri\xc4\x8dio 9 d. nutarimo punktus d\xc4\x97l repatriacijos._NEWLINE_Asmuo, turintis Lenko kort\xc4\x85, po trij\xc5\xb3 m\xc4\x97nesi\xc5\xb3 gyvenimo Lenkijos teritorijoje \xc4\xafgyja teis\xc4\x99 nuolat apsigyventi Lenkijoje, jiems numatomas nemokamas gydymas, \xc4\xafva\xc5\xbeiavimo viza \xe2\x80\x93 nemokama. Lenko korta u\xc5\xbetikrina daugkartin\xc4\xaf \xc4\xafva\xc5\xbeiavim\xc4\x85 \xc4\xaf Lenkij\xc4\x85, ji prilyginama vizai, leid\xc5\xbeian\xc4\x8diai nuolat gyventi Lenkijoje. Asmen\xc5\xb3, turin\xc4\x8di\xc5\xb3 Lenko kort\xc4\x85, vaikai \xc4\xafgyja vienodas teises \xc4\xaf moksl\xc4\x85 ir stipendijas, kaip ir Lenkijos pilie\xc4\x8diai. Asmenys su Lenko korta, turintys leidim\xc4\x85 gyventi, gal\xc4\x97s dirbti Lenkijoje, gauti bedarbio pa\xc5\xa1alp\xc4\x85, kitas socialines garantijas, \xc4\xafsigyti nekilnojam\xc4\x85 turt\xc4\x85, u\xc5\xbesiimti \xc5\xabkine veikla. _NEWLINE_2008 m. Lenkijos Respublikos ambasadorius Lietuvoje, Janusz Skolimowski pirm\xc4\x85j\xc4\x85 Lenko kort\xc4\x85 \xc4\xafteik\xc4\x97 lenk\xc5\xb3 kilm\xc4\x97s dvasininkui, tuo metu seniausiam Lietuvos lenkui, Vilnijos lenkakalbi\xc5\xb3 gyventoj\xc5\xb3 patriarchui - Juzefui Obremskiui.'